Bulgarien - forfatning
Bulgarien - forfatning, I landets nye forfatning fra juli 1991 fastslås det, at Bulgarien er republik med parlamentarisk styreform, og tredelingen mellem den lovgivende, den udøvende og den dømmende magt understreges. Grundlaget for bulgarsk politik skal være politisk pluralisme, hvilket suppleres med, at intet parti kan erklæres for officielt parti. Etniske og religiøse partier er forbudt. Nationalforsamlingens 240 medlemmer vælges for fire år ved forholdstalsvalg. Præsidenten vælges ved direkte valg for højst to gange fem år. Den udøvende magt ligger hovedsagelig hos regeringen. Præsidenten har begrænset adgang til sammen med Nationalforsamlingen at erklære undtagelsestilstand. Frihedsrettighederne er sikret i rigt mål, og hensyn til miljø indgår i den nye forfatning. Endelig fastslås det, at grundlaget for det økonomiske liv er det frie initiativ.
Læs mere om Bulgarien.